কেজরিওয়ালকে ‘মেগালোম্যানিয়াক’ বলে কটাক্ষ কংগ্রেস নেতার

নয়াদিল্লি: ২৭ বছর পর দিল্লিতে ক্ষমতায় ফিরছে বিজেপি (BJP)। ধুয়ে মুছে সাফ না হলেও আম আদমি পার্টি (AAP) আপাতত ‘ম্যাজিক ফিগার’-এর ধারেকাছে নেই। ঢাকঢোল পিটিয়েও রাজধানীতে খাতা খুলতে পারেনি কংগ্রেস (Congress)। এককথায় এবারের পদ্ম ঝড়ে কার্যত কোণঠাসা দশা সকলেরই (Dehi Election 2025)। কিন্তু তারপরেও আপ শিবিরকে কটাক্ষ করতে পিছুপা হয়নি কংগ্রেস। কংগ্রেস মুখপাত্র তো জাতীয় সংবাদমাধ্যমে অরবিন্দ কেজরিওয়ালকে (Arvind Kejriwal) ‘মেগালোম্যানিকাক’ বা স্বার্থপর ক্ষমতালোভী বলেও কটাক্ষ করেছেন।

জাতীয় সংবাদমাধ্যমকে দেওয়া এক সাক্ষাৎকারে কেজরিওয়ালকে কড়া ভাষায় আক্রমণ করে কংগ্রেস মুখপাত্র শামা মহম্মদ (Shama Mohammed) বলেন, “অরবিন্দ কেজরিওয়াল একজন মেগালোম্যানিয়াক। হরিয়ানার বিধানসভা নির্বাচনে কেজরিওয়াল যদি ‘আসল বন্ধু’ হতেন, তাহলে একসাথে বিজেপির বিরুদ্ধে লড়াই করার কথা বলতেন। কিন্তু বাস্তবে তিনি কী করলেন? ‘আমরা সব আসনে লড়াই করব।”

আরও পড়ুন: এই ৩ কারণেই দিল্লিতে হারল আম আদমি পার্টি?

কংগ্রেসের দাবি, তাঁরা বরাবরই তাঁদের বন্ধু দলগুলির সঙ্গে ‘সমঝোতা’ করে এসেছে। ডিএমকে, শিবসেনা (ইউবিটিএ), সমাজবাদী পার্টি বা আপ-এর সঙ্গেও জোট করে ভোট লড়েছে হাত শিবির। দিল্লিতেও লোকসভা নির্বাচনে আপ-এর সঙ্গে জোট বেঁধেছিল হাত শিবির। কিন্তু আবার হরিয়ানা বিধানসভা নির্বাচনে দুই দল আলাদাভাবে প্রতিদ্বন্দ্বিতা করেছিল। হরিয়ানায় অন্তত ছয়টি আসনে আপ কংগ্রেসের ভোট কাটার ফলে কংগ্রেসের বড় ক্ষতি হয়।

নির্বাচনের শুরুর গণনায় কংগ্রেস বাদলি আসনে এগিয়ে থাকলেও, পরে সব আসনে পিছিয়ে পড়ে। কংগ্রেস নেতৃত্ব দিল্লির রাজনৈতিক অবস্থান পুনরুদ্ধারের জন্য প্রবল চেষ্টা করেছিল। মল্লিকার্জুন খাড়গে, রাহুল গান্ধী এবং প্রিয়াঙ্কা গান্ধীর মতো শীর্ষ নেতারা একাধিক জনসভা করেছেন। তবে ভোটের ফলাফল বলছে, কংগ্রেসের সেই চেষ্টা কোনও কাজে আসেনি।